Referat, generalforsamling i Grundejerforeningen Hindhøjen - 28. maj 2026
Referent: Mikael Østergaard (84)

 
1. Valg af dirigent 

Søren Mortensen (110) blev valgt som dirigent og konstaterede, at formalia omkring indkaldelse af generalforsamlingen mv. var overholdt. 


2. Bestyrelsens beretning for det forløbne år v/formand John Bomholt (116) 
Formanden afgav beretning om et endnu et stille år i grundejerforeningen med få bestyrelsesmøder i løbet af året. Generne fra rågerne i Nørreskoven havde igen fyldt en del, jf. pkt 8. Blandt andre emner var, at grundejerforeningen på sigt forventes at blive pålagt skat på fælles arealer, men at der endnu ikke er konkret nyt fra myndighederne om dette.

Der henvises til den fulde beretning, der er uploadet på hindhojen.dk.


3. Aflæggelse af regnskab, underskrevet af revisor og bestyrelsen v/kasserer Niels Klitgaard (86) 
Det afsluttede regnskabsår fra 1. april 2025 til 31. marts 2026 viste et overskud på 2.184 kr. Dvs. et bedre resultat end forventet, da der var budgetteret med et underskud på 9.800 kr. Resultatet skyldtes især, at flere havde valgt at betale for grøn arbejdsdag, færre udgifter til rågebekæmpelse og generalforsamling end forventet, samt at regningen for opbevaring af foreningens telt var blevet forsinket. Egenkapitalen ved indgangen til det nye regnskabsår udgør knap 89.000 kr. Dertil kommer 30.000 kr., som er øremærket til legepladsfonden. 

Det blev drøftet, om foreningen betaler for meget i forsikringer. Bestyrelsen havde for nogen år siden undersøgt markedet og konstateret, at det var svært at finde billigere alternativer. Den kommende bestyrelse vil vurdere, om priserne på markedet igen skal undersøges. 

Generalforsamlingen tog regnskabet til efterretning.

4. Vedtagelse af budget og fastlæggelse af bidrag v/kasserer Niels Klitgaard (86) 
Bestyrelsens budgetforslag opererede med et forventet underskud på 11.400 kr. Der er i vidt omfang tale om videreførelse af samme poster, som kendes fra tidligere år, med græsslåning som største udgiftspost. Kontingent for 2025/2026 fastsættes til 1.500 kr. pr. husstand, hvilket er uændret i forhold til sidste år. 

Budgetforslaget indregnede ikke en mulig, kommende skat på fælles arealer, da der stadig ikke foreligger konkret information fra skattemyndighederne. Under alle omstændigheder forventes det at blive mindre beløb, da der er varslet en langsom indfasning af skatten over 20 år.

Rågebekæmpelse blev drøftet, de afsatte 4.000 kr. på budgettet var ikke øremærket et bestemt tiltag, men indgik i budgettet snarere for at have grundejernes accept af, at der kan bruges midler på rågebekæmpelse, hvis et relevant tiltag dukker op. Bestyrelsen var dog af den principielle holdning, at foreningen ikke skal bruge penge på rågebekæmpelse, hvis ikke kommunen samtidig bakker op i relevant omfang, jf. pkt. 8.

Generalforsamlingen godkendte budgettet.

5. Valg af bestyrelsesmedlemmer og suppleanter. 
Jørn Sanggard (112) og John Bomholt (116) var på valg og ønskede ikke genvalg. Søren Mortensen (110) samt Per Eskildsen (82) blev valgt i stedet. 

Bestyrelsen består dermed af: Niels Klitgaard (86), Lars Karlsen (92), Mikael Østergaard (84), Søren Mortensen (110) samt Per Eskildsen (82)


John Bomholt (116) og Hanne Andersen (114) blev valgt som suppleanter til bestyrelsen.


6. Valg af revisor og revisorsuppleant. 
Jens Jørgen Mose (120) blev valgt til revisor. Ole Andersen (114) blev valgt som revisorsuppleant.


7. Rettidige indkomne forslag fra medlemmerne
Ingen indkomne forslag.


8. Status på rågebekæmpelse v/Jens Jørgen Mose
Jens Jørgen Mose (120) havde igen i år gjort en stor indsats på foreningens vegne, i forsøget på at mindske rågegenerne i Nørreskoven. Primært i form af møder og dialog med kommunen og repræsentanter fra de andre høje. 

Favrskov Kommune har angiveligt iværksat mindre tiltag, herunder at koordinere indsatsen med lokale jægere for at skyde rågeunger og ryddet noget underskov, der skulle gøre det nemmere at se og skyde ungerne. Men det er vanskeligt at få fuldt overblik over indsatserne, og alt i alt opleves kommunens indsats som utilstrækkelig.

Jens Jørgen havde indhentet erfaringer fra Lejre Kommune, der havde en mere effektiv skræmmepolitik, men det var vanskeligt at overbevise folkene fra Favrskov Kommune om at iværksætte lignende initiativer. Muligvis ud fra en frygt for, at en effektiv kampagne blot ville flytte rågeproblemet til andre steder i kommunen. På den baggrund overvejede Jens Jørgen helt at opgive kampen, da arbejdet er ressourcekrævende. 

Formanden takkede Jens Jørgen for hans store indsats. Andre beboere opfordres til at indgå i rågebekæmpelsen, f.eks. når der på udvalgte tidspunkter af året inviteres til skræmmekampagner i skoven.


9. Orientering fra Grønt Udvalg 
Lars (92) afgav orientering på vegne af Grønt Udvalg. Vurderingen var, at de grønne arbejdsdage forløb problemfrit, og generelt bliver det planlagte arbejde udført på dagene. 

Der blev spurgt ind til flis under de fælles buske og træer. Svaret var, at der ikke længere købes flis, da Grønt udvalg vurderede, at de gavnlige effekter ikke stod stå mål med ulemperne i form af omkostninger og arbejdsindsats ved at lægge det ud.


10. Skal vi oprette et beredskabsudvalg og en beredskabsplan?
Baggrunden for punktet var en opfordring fra Styrelsen for Samfundssikkerhed til, at lokale fællesskaber (f.eks. grundejerforeninger) overvejer et beredskab, hvis en større krise skulle opstå. F.eks. hvis der kommer en situation med mangel på el, varme eller vand over flere dage. 

John Bomholt (116), Ole Andersen (114) og Søren Mortensen (110) meldte sig som deltagere i en gruppe, der kan afdække dette nærmere.


10. Eventuelt 
Ingen emner under eventuelt.
